Gorkého ulica (Bratislava)

Gorkého ulica je ulica v Bratislave, v mestskej časti Staré Mesto.

 Základné informácie 
Pred vznikom Česko-Slovenska mala názov Andrássy Gyula-Gasse alebo Andrássy Gyula-utca, podľa Júliusa Andrášiho (1823 – 1890), uhorského šľachtica a politika. V roku 1920 dostala poslovenčené meno Ondrejská ulica. V rokoch 1932 do 1945 mala názov Goetheho ulica, podľa Johanna Wolfganga Goetheho (1749 – 1832), nemeckého básnika, spisovateľa a politika. 

Po vojne bola z politických príčin opäť premenovaná na súčasný názov, podľa Maxima Gorkého (1868 – 1936), ruského spisovateľa. Tiahne sa od Hviezdoslavovho námestia a Rybárskej brány po Štúrovu ulicu, je rovnobežná s Jesenského a Laurinskou.

Na Gorkého 2 stojí historická budova Slovenského národného divadla.  

Gorkého 4 je bývalé sídlo  Slovenskej obchodnej a priemyselnej komory. 

Na Gorkého č. 5 sa nachádza národná kultúrna pamiatka Palác Motešických. 

Na Gorkého 7 sa nachádza budova niekdajšej Zemskej banky dokončená v roku 1926. Na jej priečelí sa nachádza alegorická sochárska výzdoba od českého sochára Ladislava Šalouna (1870 – 1946). Postavy muža a ženy s predmetmi, ktoré symbolizujú priemysel a poľnohospodárstvo, sú personifikáciou Česka a Slovenska, majú názov Čechia a Slovakia. V budove sa nachádzala Šalounova socha Tomáša Garrigua Masaryka, v roku 1948 bola určená na roztavenie, napokon bola premiestnená do skladu Mestského múzea. Po Nežnej revolúcii bola niekoľko mesiacov vystavená na dvore Starej Radnice. 

Gorkého ul. 6-12 pôvodne postavené 1935 – 1936 ako budovy bratislavských pobočiek poisťovní Assicurazione Generali a Moldavia Generali, neskôr budova Akadémia vzdelávania (oproti bývalému Tuzexu). Dnes Polyfunkčný dom. Projektoval Alexander Skutecký.

V budove na Gorkého 9 sa počas obdobia ČSSR nachádzala predajňa TUZEX aj  VÚB.

Na ulici bola po vzniku Česko-Slovenska zbúraná budova snemovne a časť zachovaných mestských hradieb.

 Galéria 

 Poznámky 

 Referencie 

 Iné projekty 

 Externé odkazy 
 Gorkého ulica na mape Bratislavy

Kategória:Ulice v Starom Meste v Bratislave